b'\n_START_ARTICLE_\nRaiden (Metal Gear)\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nRaidenin oikea etunimi on Jack, ja h\xc3\xa4n on kotoisin Liberiasta. Lapsena h\xc3\xa4net adoptoi Solidus Snake, joka oli Jackin tiet\xc3\xa4m\xc3\xa4tt\xc3\xa4 tappanut h\xc3\xa4nen vanhempansa. Kuusivuotiaana Jackista tuli Solidus Snaken yksityisarmeijassa palvellut lapsisotilas, ja h\xc3\xa4n sai kyvykkyytens\xc3\xa4 ansiosta lempinimen \xe2\x80\x9dJack the Ripper\xe2\x80\x9d eli \xe2\x80\x9dViilt\xc3\xa4j\xc3\xa4-Jack\xe2\x80\x9d. H\xc3\xa4n osallistui useisiin konflikteihin Afrikassa, muiden muassa Liberian sis\xc3\xa4llissotaan vuosina 1989\xe2\x80\x931996. Aikuistuttuaan h\xc3\xa4n kuitenkin l\xc3\xa4hti Yhdysvaltoihin ja liittyi sen asevoimiin. H\xc3\xa4n suoritti menestyksekk\xc3\xa4\xc3\xa4sti satoja virtuaalitodellisuuteen sijoittuvia taisteluteht\xc3\xa4vi\xc3\xa4, jotka pohjautuivat muiden muassa Shadow Moses -saaren tapahtumiin vuodelta 2005.\n_START_SECTION_\nBig Shell\n_START_PARAGRAPH_\nVuodelle 2009 sijoittuvassa Metal Gear Solid 2: Sons of Libertyss\xc3\xa4 Jack on FOXHOUND-erikoisyksik\xc3\xb6n uusin agentti, ja h\xc3\xa4n saa teht\xc3\xa4v\xc3\xa4kseen tunkeutua New Yorkin edustalle rakennettuun Big Shell -vedenpuhdistuslaitokseen. H\xc3\xa4nen tavoitteenaan on pelastaa Sons of Liberty -terroristij\xc3\xa4rjest\xc3\xb6n ottamat panttivangit, mukaan lukien Yhdysvaltain presidentti James Johnson. H\xc3\xa4nt\xc3\xa4 avustavat joukkoa johtava eversti, tytt\xc3\xb6yst\xc3\xa4v\xc3\xa4 Rosemary, SEAL-sotilas Iroquois Pliskin (joka sittemmin paljastui Solid Snakeksi) sek\xc3\xa4 r\xc3\xa4j\xc3\xa4hde-ekspertti Peter Stillman._NEWLINE_Aluksi Jackin koodinimi on \xe2\x80\x9dSnake\xe2\x80\x9d, mutta se vaihdetaan nopeasti \xe2\x80\x9dRaideniksi\xe2\x80\x9d. Raiden onnistuu p\xc3\xa4ihitt\xc3\xa4m\xc3\xa4\xc3\xa4n Sons of Libertyyn kuuluneen Dead Cell -yksik\xc3\xb6n j\xc3\xa4seni\xc3\xa4, mutta ep\xc3\xa4onnistuu yrityksess\xc3\xa4\xc3\xa4n pelastaa presidentti, sill\xc3\xa4 Revolver Ocelot tappaa t\xc3\xa4m\xc3\xa4n. Teht\xc3\xa4v\xc3\xa4n aikana Raidenille kuitenkin paljastuu, ett\xc3\xa4 Big Shellin alapuolella sijaitsee vedenalainen Arsenal Gear -linnoitus, jonka on rakentanut Yhdysvaltain hallitusta kontrolloiva salaseura, Patriootit. Arsenal Gearin lamautettuaan Raidenille selvi\xc3\xa4\xc3\xa4, ett\xc3\xa4 koko Big Shell -tapaus oli ainoastaan osa Patrioottien suunnitelmaa. FOXHOUND oli lakkautettu vuosikausia sitten, ja \xe2\x80\x9deversti\xe2\x80\x9d olikin pelkk\xc3\xa4 Patrioottien kehitt\xc3\xa4m\xc3\xa4 teko\xc3\xa4ly. _NEWLINE_Tapauksen loppuhuipennuksessa Raiden joutuu kaksintaisteluun Solidus Snake\xc3\xa4 vastaan. H\xc3\xa4n surmaa entisen kasvatti-is\xc3\xa4ns\xc3\xa4, ja kohtaa Rosemaryn Manhattanilla.'